В края на октомври 1877 г. руските части обкръжават армията на Осман паша в Плевен. За да спасят тази боеспособна армия, а също така и за да задържат в свои ръце старопланинските проходи при Арабаконак, турците започват подготвянето на настъпателна операция. В София и Орхание започва сформирането на нова армия, която до края на ноември достига 88 табора с 88 оръдия с общ състав от 52 150 офицери и войници. Липсват обаче офицери, а таборите не са обединени в по-големи военни единици. Освен това повече от войници са от Триполи, Египет и други южни части на империята, които не са привикнали към суровия климат в Стара планина. По-голяма част от състава са муктафхъз и редиф, а само 2 табора са низам. Затова военната подготовка на тези части не е на висотата на руските полкове.